800 Storskog-asylsøkere har forsvunnet. Ahmed (26) er én av dem.
De første tre ukene i ny by, våget knapt 26-åringen fra Sudan å bevege seg utenfor leiligheten. Han var redd politiet skulle oppdage ham og be om ID-papirer. Da ville de ha sett at Ahmed Isam oppholder seg ulovlig i Tyskland, og at han har avgitt fingeravtrykk som asylsøker i Norge. De kunne ha sendt ham tilbake til landet han først flyktet til, men senere flyktet fra – i frykt for å bli returnert til Russland . Mens regjeringen og Stortinget diskuterer hva som skal skje med de 5500 asylsøkerne som kom til Norge via Russland i fjor , har 800 av dem allerede forduftet. Det viser tall fra Utlendingsdirektoratet (UDI) som VG har fått tilgang til. 400 av asylsakene er henlagt, mens andre halvdel fremdeles er under behandling. Alle er de sporløst borte, utenfor utlendingsmyndighetenes rekkevidde. Men noen vet hvor de er. Via venner på asylmottaket de forlot, aktivister, advokater, prester og asylsøkerorganisasjoner har VG sporet opp enkelte. Bakgrunn: Dette er asylsøkerne som forsvinnerVi møter Ahmed utenfor blokken der han gjemmer seg i gamle Vest-Berlin. Han vil ikke slippe oss inn fordi han er redd for å avsløre «hjelperne sine»: Vennene som spleiser på rommet hans i kollektivet. Vi går på en kafé i nabolaget. Ahmed begynner å fortelle. Han forlot Sudan for ett år siden. Der var han sjef for presse og markedsføring i den regimekritiske bevegelsen Girifna. Flere ganger ble han arrestert og torturert, sier han. Til slutt følte han seg for utrygg i hovedstaden Khartoum. Han flyktet til Russland på studentvisum. Etter syv måneder i Moskva, bestemte Ahmed seg for å søke om beskyttelse i Norge. Han hadde lest på nettet at ruten dit var trygg, og at Norge respekterte menneskerettigheter. Les også: VG møtte de siste som nådde frem på BalkanrutenI starten av november kom 26-åringen over Storskog i Finnmark. Etter å ha avgitt fingeravtrykk og fått asylsøkerbevis, ble Ahmed flydd til Trondheim, der han bodde på mottak i tre måneder. I januar ble han hentet til Vestleieren, ankomstmottaket ved Kirkenes. Dagen etter, 21. januar, fikk Ahmed avslag på realitetsbehandling av asylsøknaden, med beskjed om at han skulle returneres til Russland siden han hadde visum dit – i tråd med den såkalte Storskog-instruksen. Men returene lot vente på seg. Da Russland sa seg villig til å ta imot 200-300 Storskog-asylsøkere, bestemte Ahmed seg å forsvinne. Han ga mottaket adressen til en bekjent i Oslo, og fik beskjed at dersom han ikke var tilbake innen fem dager, ville han havne på UDIs «savnet-liste». Ahmed dro aldri til vennen.Gjennom den nettbaserte haiketjenesten Blablacar, fikk han sitte på med en polakk fra Oslo til Malmö. Ahmed utga seg for å være en amerikansk student som skulle besøke kjæresten sin for ikke å vekke mistanke, sier han. 26-åringen skulle ikke til Sverige. Tyskland var destinasjonen. Flere asylaktører VG har snakket med sier at mange av de som har forsvunnet fra norske mottak – i alt var det 2207 personer i fjor – nå befinner seg i utlandet, hovedsaklig i Tyskland. Kristian Selnæs, daglig leder på Vikhammer motel og camping, der Ahmed bodde i tre måneder, sier at 26-åringen var langt fra alene om å forsvinne under jorden. En tredjedel av asylsøkerne på mottaket er borte vekk; 60 personer. – Jeg tror de drar fordi forventingene deres ikke er blitt møtt, og at de har fått avslag og innsett av Norge ikke er så åpent likevel. Vi gjør ingen innsats i å prøve å finne dem. Det er ikke vår jobb, sier Selnæs til VG.I forrige uke søkte Ahmed asyl i Tyskland. Han vil ikke leve «under cover» og føye seg inn i landets statistikk over de 140.000 asylsøkerne som ikke har registrert seg, og som ingen kan gjøre rede for. Tyske utlendingsmyndigheter vil snart oppdage at han er en såkalt Dublin-sak, ettersom han er registrert i Norge. – Hvis disse asylsøkerne kommer til Tyskland og forsøker å registrere seg her, vil vi få en match i Eurodac (EUs fingeravtrykkregister journ.anm.) og Dublin-prosedyren tar over. Disse asylsøkerne vil bli sendt tilbake til Norge, sier Kira Gehrmann, pressetalsperson ved det føderale migrasjonskontoret BAMF i Tyskland, til VG. UDIs kommunikasjonsstab skriver i en epost til VG at de fra tid til annen blir varslet om asylsøkere på savnet-listen i Norge dukker opp i andre land. Tyskland er det landet som vil sende tilbake flest asylsøkere til Norge i henhold til Dublin-avtalen. Hittil i år gjelder det 122 asylsøkere, i fjor var det totalt 500. Ahmed er fullstendig klar over at han risikerer å komme i retur. Han har allerede engasjert en advokat i Tyskland til å forsøke å stoppe en mulig bortvisning.Flere flyktninger og migranter gir opp drømmen om Europa, og reiser blakke og desillusjonerte tilbake til hjemlandet, ifølge Den internasjonale migrasjonsorganisasjonen (IOM). Ahmed er ikke inne på tanken. – La oss si at 80 prosent kommer av økonomiske grunner. 20 prosent kommer på grunn av krig og forfølgelse. Jeg er en av mindretallet, insisterer han. Han får støtte av sin norske advokat Mohammad Ahsan Rashid. – Hvis og når han kommer tilbake til Norge, mener jeg at UDI må realitetsbehandle søknaden hans. Det er en fare for at han vil bli sendt tilbake til Sudan dersom han blir returnert til Russland, sier Rashid.
I januar haiket Ahmed Isam til Sverige under falsk identitet. Nå gjemmer han seg for norske myndigheter i Tyskland.